Il-presidenza Awstrijaka tal-Kunsill illum laħqet qbil proviżorju mal-Parlament Ewropew dwar miżuri li ser jiffaċilitaw iċ-ċirkolazzjoni tal-prodotti madwar l-UE. Ir-regoli l-ġodda jtejbu u jespandu l-applikazzjoni tal-prinċipju tar-rikonoxximent reċiproku. Dipendenza akbar fuq il-prinċipju tar-rikonoxximent reċiproku hi tajba għall-manifatturi, tajba għall-kummerċjanti u tajba għall-konsumaturi. Ir-regoli l-ġodda ser iwasslu għal inqas burokrazija, aktar opportunitajiet ta' negozju, għażla usa' għall-konsumaturi u prezzijiet aktar kompetittivi. Margarete Schramböck, Ministru Federali għall-Affarijiet Diġitali u Ekonomiċi tal-Awstrija L-abbozz ta' regolament mistenni jtejjeb l-applikazzjoni tal-prinċipju tar-rikonoxximent reċiproku fil-modi li ġejjin: jiċċara l- kamp ta' applikazzjoni tar-rikonoxximent reċiproku . Dan ser iżid iċ-ċertezza legali għan-negozji u l-awtoritajiet nazzjonali dwar meta jista' jiġi applikat il-prinċipju ta' rikonoxximent reċiproku; jintroduċi dikjarazzjoni ta' rikonoxximent reċiproku biex ikun aktar faċli li jintwera li l-prodotti jkunu diġà ġew kummerċjalizzati legalment f'pajjiż tal-UE. Din hija maħsuba biex tippermetti li l-operaturi ekonomiċi jibbenefikaw mill-użu ta' tali dikjarazzjoni fi ħdan il-qafas ta' valutazzjoni tal-prodotti inkwistjoni; jistabbilixxi mekkaniżmu għas-soluzzjoni tal-problemi bbażat fuq in-netwerk SOLVIT. Dan mistenni jipprovdi soluzzjonijiet prattiċi f'każ ta' tilwim fir-rigward tal-kompatibbiltà ta' deċiżjoni amministrattiva li tiċħad jew li tirrestrinġi l-aċċess għas-suq bil-prinċipju tar-rikonoxximent reċiproku; itejjeb il-kooperazzjoni amministrattiva permezz ta' Punti ta' Kuntatt għall-Prodotti u jsaħħaħ ir-rikors għal teknoloġija tal-IT. Dawn mistennija jtejbu l-iskambju ta' informazzjoni u tal-fiduċja fost l-awtoritajiet nazzjonali; jipprovdi l-possibbiltà ta' appoġġ finanzjarju tal-UE biex jiġu stabbiliti l-mekkaniżmi msemmija hawn fuq skont ir-regoli l-ġodda. Wara l-approvazzjoni formali tar-regolament propost mill-Parlament u l-Kunsill, ir-regoli l-ġodda ser jiġu applikati wara d-dħul fis-seħħ tar-regolament. Passi li jmiss Il-ftehim proviżorju ser ikollu jiġi approvat mill-Parlament Ewropew u l-Kunsill qabel ma jiġi adottat formalment. Kuntest Il-qafas leġislattiv eżistenti ma jippermettix lin-negozji biex jinvokaw b'mod suffiċjenti l-prinċipju tar-rikonoxximent reċiproku meta jidħlu fi swieq ġodda f'pajjiżi oħra tal-UE. Prodotti li huma kummerċjalizzati legalment f'pajjiż wieħed tal-UE għadhom xi kultant jiġu miċħuda l-aċċess għas-suq f'pajjiż ieħor tal-UE mingħajr ebda raġuni tajba. Bħala konsegwenza, in-negozji għandhom tendenza jadattaw il-prodotti tagħhom għad-diversi rekwiżiti ta' kull suq nazzjonali meta jippruvaw jidħlu fi swieq ġodda. Dan jinvolvi spejjeż u dewmien bla bżonn. Il-prinċipju tar-rikonoxximent reċiproku joħroġ mill-ġurisprudenza tal-Qorti tal-Ġustizzja tal-Unjoni Ewropea. Dan hu wieħed mill-mezzi biex jiġi żgurat il-moviment liberu tal-prodotti fis-suq intern. Skont dan il-prinċipju, stat membru ma jistax jipprojbixxi fit-territorju tiegħu l-bejgħ ta' prodotti li huma kummerċjalizzati legalment fi stat membru ieħor, anki fejn dawk il-prodotti ġew manifatturati skont regoli tekniċi li huma differenti minn dawk li huma soġġetti għalihom il-prodotti domestiċi. L-uniċi eċċezzjonijiet għall-prinċipju huma r-restrizzjonijiet ġustifikati minħabba interess leġittimu pubbliku u li huma proporzjonati għall-objettivi mfittxija. Il-Kummissjoni ppreżentat il-proposta għar-regolament il-ġdid fid-19 ta' Diċembru 2017 bħala parti mill-"Pakkett dwar il-prodotti", li fih ukoll proposta għal regolament li jistabbilixxi regoli u proċeduri għall-konformità mal-leġislazzjoni tal-Unjoni, u għall-infurzar tagħha, dwar l-armonizzazzjoni fir-rigward tal-prodotti. Komunikazzjoni tal-Kummissjoni dwar il-pakkett dwar il-prodotti